A BIZOTTSÁG 1711/2005/EK RENDELETE
(2005. október 19.)
az olajbogyó-terméshozamoknak és olívaolaj-hozamoknak a 2004/2005-ös gazdasági évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre (1) és különösen annak 5. cikke (11) bekezdésére,
tekintettel az olívaolaj-termelés és a termelői szervezetek részére nyújtott támogatás odaítélése általános szabályainak megállapításáról szóló, 1984. július 17-i 2261/84/EGK tanácsi rendeletre (2) és különösen annak 19. cikke második albekezdése első francia bekezdésére,
mivel:
(1)
A 2261/84/EGK rendelet 18. cikke előírja, hogy a 136/66/EGK rendelet 5. cikke (7) bekezdésében említett olajbogyó-terméshozamokat és olívaolaj-hozamokat a termelő tagállamok részéről átadott adatok alapján, az azonos tulajdonságokkal rendelkező termelőövezetek körülhatárolásával kell meghatározni. A termelőövezeteket a 2138/97/EK bizottsági rendelet jelölte ki (3). A hozamokat a kapott adatokra tekintettel kell meghatározni.
(2)
Az olívaolaj-termelésre vonatkozó támogatási rendszernek az 1998/1999-2004/2005-ös gazdasági évben történő alkalmazására irányadó részletes szabályok megállapításáról szóló, 1998. október 30-i 2366/98/EK (4) bizottsági rendelet 6. cikke meghatároz egy olyan eljárást az azonos tulajdonságokkal rendelkező termelőövezetek terméshozamainak megállapítására, amely figyelembe veszi a nagyobb regionális övezetek mintái alapján szerzett átfogó statisztikai eredményeket.
(3)
A Franciaországra vonatkozó statisztikai eredmények, tekintetbe véve az ország mérsékelt termelési szintjét, egyetlen regionális terület és kis mennyiségű minta alapján kerültek kiszámításra, ami nem teszi lehetővé a megfelelő nemzeti számadat megszerzését. Az azonos tulajdonságokkal rendelkező termelőövezetek terméshozamainak kiigazítása a 2366/98/EK bizottsági rendelet 6. cikkének megfelelő statisztikai eredmények alapján egyértelműen ellentmondó értékekhez vezetett a 2004/2005-ös pénzügyi évre vonatkozóan. Ezért az azonos tulajdonságokkal rendelkező termelőövezetek terméshozamát Franciaországban a tekintett kiigazítás nélkül kell meghatározni.
(4)
Az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2004/2005-ös gazdasági évre érvényes olajbogyó-terméshozamok és olívaolaj-hozamok meghatározása a mellékletben található.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
2004. november 1-jétől alkalmazandó.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 19-én.